हिन्दू धर्म में गंगा नदी के बहुत जादा महत्व ह। ए नदी के ब्रह्म नदी कहल गईल बा। भारतीय वैज्ञानिक एगो ताजा शोध में गंगा जल के पवित्र बतवले। चंडीगढ़ स्थित सीएसआईआर-इन्स्टीच्यूट ऑफ माइक्रोबियल टेक्नोलॉजी (IMTECH) के वैज्ञानिक अपना शोध में गंगा जल में एगो खास तरह के बैक्टिरियोफेजेज वायरस के पहचान कईले जवन बैक्टिरिया के खाला।
ए शोध से गंगा जल के चमत्कारिक शक्ति के खुलासा भईल बा। IMTECH के वरिष्ठ अवुरी प्रधान वैज्ञानिक डॉ. शनमुगम मईलराज कहले कि, "गंगा जल के साफ पानी के गाद में पावल गईल मेटाजिनोम-वाइरोम्स के विश्लेषण से इ पता चलल बा कि ओकरा में जल के पवित्रता बरकरार राखे के अद्भुत क्षमता बा। ओकरा में एगो दोहरा डीएनए के कमजोर वायरस पावल गईल बा।"
उ कहले कि, "इ पहीला बेर भईल जब वैज्ञानिक के एगो नाया किस्म के वायरस मिलल बा। इ गंगा के किनारे स्थित घर के साफ पानी में भी पावल गईल बा, जेकरा बारे में पहीले कबहू कवनो रिपोर्ट नईखे देखल गईल। इ बैक्टिरियोफेजेज कुछ क्लिनिकल जांच में एक्टिव पावल गईल बा। एकरा के मल्टी ड्रग रेसिस्टेन्ट मतलब एमडीआर इन्फेक्शन के खिलाफ इलाज खाती उपयोग कईल जा सकता।
डॉ. मईलराज अवुरी उनुकर टीम के वैज्ञानिक ए तरह के करीब 20-25 वायरस के पहचान कईले बाड़े। जेकर इस्तेमाल ट्यूबरोक्लोसिस (टीबी), टॉयफॉयड, न्यूमोनिया, हैजा-डायरिया, पेचिश, मेनिन्जाइटिस जईसन अवुरी बहुत रोग के इलाज खाती कईल जा सकता।
डॉ. मईलराज कहले कि, "हमनी के शोध में बैक्टिरियोफेजेज के बहुत प्रकार के पता चलल बा जवना बहुत बैक्टिरियल विशेषता बा।" IMTECH के टीम ए शोध के दौरान मानसून से पहीले अवुरी मानसून के बाद के समय में हरिद्वार से लेके वाराणसी तक बहुत सैम्पल जमा कईलस जवना में प्रदूषक के मात्रा बहुत जादा रहे। इ वैज्ञानिक अब यमुना अवुरी नर्मदा के पानी के सैम्पल जमा करिहें ताकि ओकर गंगाजल से तुलनात्मक अध्ययन कईल जा सके।
नवंबर 2014 में जल संसाधन अवुरी गंगा पुनरुद्धार मंत्रालय ए रिसर्च प्रोजेक्ट खाती IMTECH के फंड देले रहे। IMTECH के अलावे नागपुर स्थित नीरी, नेशनल बॉटेनिकल रिसर्च इन्स्टीच्यूट, इंडियन इन्स्टीच्यूट ऑफ टॉक्सोलॉजी अवुरी सेंट्रल इन्स्टीच्यूट ऑफ मेडिसिनल एंड एरोमैटिक प्लांट्स ए रिसर्च प्रोजेक्ट में शामिल रहे। ए शोध के पूरा रिपोर्ट सरकार के दिसंबर 2016 तक सौंप दिहल जाई।
bho_Deva bho_Deva bho_Deva bho_Deva bho_Deva bho_Deva